Dik li s'issa kienet l-Akkademja tal-Pulizija dalwaqt se tiġi ttrasformata f'ċentru ta' taħriġ u tagħlim għall-korpi dixxiplinati kollha f'Malta: il-Pulizija, il-Forzi Armati, il-Faċilità Korrettiva ta' Kordin, u l-Protezzjoni Ċivili. Dan qalu magħna l-Ministru għall-Intern u s-Sigurtà Nazzjonali Carmelo Abela meta mistoqsi minn din il-gazzetta fuq l-abbozz ta' liġi l-ġdida mressqa fil-Parlament fl-aħħar ġimgħat rigward it-twaqqif tal-Akkademja għat-Taħriġ tal-Membri tal-Korpi Dixxiplinati. Fil-jiem li għaddew dan l-abbozz kien diskuss fil-fażi tat-Tieni Qari bl-għan li d-dispożizzjonijiet tal-liġi jiġu implimentati fiż-żmien li ġej. L-Akkademja tal-Pulizija Il-Ministru Abela tkellem magħna kif matul din l-amministrazzjoni tlesta x-xogħol fuq l-infrastruttura tal-binja l-ġdida tal-Akkademja ta' Kandja magħrufa s'issa bħala l-Akkademja tal-Pulizija. Din bdiet isservi l-funzjoni li toffri t-taħriġ kemm lir-rekluti u l-uffiċjali kadetti, kif ukoll lill-uffiċjali diġà stabbiliti tal-Korp tal-Pulizija, preparazzjoni essenzjali biex dawn jaqdu d-dmirijiet tagħhom b'aktar effettività. Fost l-oħrajn saru korsijiet għar-rekluti fi grad ta' kuntistabbli fil-Pulizija li, fost it-tagħlim intensiv li rċevew, kien hemm għarfien f'oqsma ġodda inkluż fil-qasam kulturali u storiku sabiex dawn ikunu jistgħu jassistu wkoll b'mod partikolari lit-turisti waqt iż-żjarat tagħhom f'postijiet ta' interess. Ġew introdotti wkoll korsijiet dwar il-vjolenza domestika minn esperti tas-saħħa li ngħataw lil numru ta' pulizija, l-aktar dawk tad-distretti li jservu bħala l-ewwel kuntatt għall-vittmi li jmorru fl-għassa jirrapurtaw dan ir-reat. Mistoqsi x'inhi l-motivazzjoni wara din ir-riforma, il-Ministru Abela spjega li l-għan wara l-estensjoni tal-Akkademja għall-Korpi Dixxiplinati kollha huwa sabiex jitpoġġa fuq sisien sodi t-taħriġ u l-edukazzjoni għalihom kollha, filwaqt li tinbena fuq it-tajjeb li qed isir. Huwa tenna li parti mill-funzjonijiet tal-Akkademja huwa li tassigura kwalità fit-taħriġ tal-Korpi Dixxiplinati inkluż l-iżvilupp professjonali, kontinwu u t-taħriġ tar-rekluti. Barra minn dan, se jkun assigurat li r-riżorsi jintużaw bl-aħjar mod possibbli u li jkun hemm kordinazzjoni akbar għax, fl-aħħar mill-aħħar, ta' spiss ikunu dawk iċ-ċirkustanzi fejn ħaddiema minn forzi differenti jaħdmu flimkien. Abela spjega li din ir-riforma kienet imressqa wara li saret konsultazzjoni mal-erba' forzi dixxiplinati, mal-unjins li jirrappreżentaw il-membri fi ħdan l-istess korpi, mal-Università, mal-MCAST, kif ukoll ma' għadd ta' akkademiċi. Però, huwa sostna li dejjem ikun hemm lok ta' aktar konsultazzjoni ħalli l-għanijiet u l-aspirazzjonijiet tal-abbozz jintlaħqu. Novità fil-qasam edukattiv tal-korpi Il-Ministru għall-Intern u s-Sigurtà Nazzjonali żied jgħid li l-Gvern jagħraf kemm is-servizz offrut liċ-ċittadini tagħna fil-qasam tal-protezzjoni u s-sigurtà huwa ta' importanza. Għal dan l-għan il-Ministeru mmexxi minnu żviluppa kunċett innovattiv ta' akkademja li ma tibqax limitata biss għall-Pulizija iżda tkun mifruxa fuq l-erba' korpi dixxiplinati. "L-Akkademja l-ġdida se tkun novità fil-qasam edukattiv nazzjonali, u permezz tagħha se nkunu qed nieħdu azzjoni quddiem il-fatt li, filwaqt li wħud mill-membri tal-korpi dixxiplinati diġà qegħdin jibbenefikaw minn edukazzjoni ta' livell għoli, oħrajn mhumiex. Se nkunu qed inneħħu l-anomaliji li ilhom eżisteni għal snin twal bejn il-korpi differenti," spjega Abela. Huwa żied jgħid li l-korpi dixxiplinati diġà jaħdmu bis-sħiħ biex joffru t-taħriġ lill-membri skont kemm jippermettu r-riżorsi tagħhom. Madankollu, Abela esprima ċ-ċertezza tiegħu li akkademja waħda li toffri dan is-servizz b'mod strutturat u organizzat l-affarijiet se jagħmlu pass kbir 'il quddiem. Il-Ministru għall-Intern u s-Sigurtà Nazzjonali sostna li t-taħriġ kontinwu huwa importanti llum aktar minn qatt qabel għax is-soċjetà tevolvi l-ħin kollu. Dan it-tibdil iġib miegħu sfidi li ma jaqgħtu xejn u perikli ġodda. Għaldaqstant, min jieqaf jiżviluppa u jaġġorna, jispiċċa jitlef ir-rilevanza u l-effettività tiegħu. B'hekk, sabiex il-korpi dixxiplinati f'pajjiżna jkomplu jagħtu l-aqwa servizz possibbli, huwa importanti għal dawn l-uffiċjali li jibqgħu jaġġornaw ruħhom maż-żminijiet, mhux biss billi jitpoġġa għad-dispożizzjoni tagħhom l-aktar tagħmir avvanzat iżda, fuq kollox, billi kontinwament jiksbu t-taħriġ meħtieġ. Taħriġ internazzjonali Sadanittant, il-Ministru Abela spjega kif fl-aħħar sentejn u nofs il-Ministeru tiegħu għaraf il-ħtieġa ta' taħriġ fuq livell internazzjonali biex il-membri jkomplu jsaħħu l-ħiliet tagħhom fuq livell professjonali. Huwa qal ukoll li fiż-żmien li ġej il-mira hi li t-taħriġ speċjalizzat ipprovdut barra minn xtutna jkompli jikber biex b'hekk l-iskambju tal-informazzjoni u tal-aħjar prattika tkompli tara titjib. Fil-fatt, bejn l-2013 u l-2015 kien hemm madwar 500 membru ta' korp dixxiplinat li attendew għal taħriġ speċjalizzat barra minn Malta, b'valur ta' madwar €800,000. Fil-Forzi Armati, madwar 170 membru kisbu taħriġ speċjalizzat f'aktar minn 20 akkademja militari differenti f'pajjiżi bħall-Istati Uniti, l-Italja, Franza, il-Ġermanja u l-Marokk, b'investiment ta' €660,000 fl-aħħar sentejn. Min-naħa l-oħra, fil-Protezzjoni Ċivili, 69 uffiċjal ħadu taħriġ barra minn xtutna, b'investment ta' €18,500. Fil-livelli reġjonali u internazzjonali, membri tal-Korp tal-Pulizija jattendu għal korsijiet residenzjali organizzati mill-Europol u l-Frontex kif ukoll f'kulleġġi jew akkademji tal-Pulizija f'pajjiżi oħrajn. Il-membri tal-Korp jieħdu sehem fi programmi ta' skambju reġjonali bħal dak organizzat mill-Kulleġġ Ewropew tal-Pulizija (CEPOL), magħruf bħala 'The European Police Exchange Programme', kif ukoll f'seminars edukattivi fuq l-internet fuq diversi suġġetti rilevanti għall-Pulizija. Fil-fatt, fl-aħħar sentejn madwar 260 pulizija kisbu taħriġ barra b'investiment ta' madwar €200,000 minn fondi lokali. "Il-korpi se jibqgħu distinti u awtonomi" Meta tressaq l-abbozz ta' liġi fil-Parlament, xi membri tal-Oppożizzjoni qalu li jkun ħażin jekk wieħed ipoġġi lill-korpi dixxiplinati kollha f'borma waħda għax għandhom rwoli distinti minn ta' xulxin. Il-Ministru Abela saħaq li l-Gvern huwa konxju ta' din ir-realtà. "Infatti, fid-diskors tiegħi waqt it-Tieni Qari tal-Abbozz spjegajt kif taħriġ specjalizzat li jsir, pereżempju lill-piloti, se jibqa' ċertament isir mill-Armata. Hekk ukoll fil-każ ta' taħriġ speċjalizzat ieħor lill-Pulizija jew lill-membri tal-Protezzjoni Ċivili jew tal-Faċilità Korrettiva ta' Kordin, tant li l-allokazzjoni ta' fondi għat-taħriġ għal kull korp dixxiplinat fl-estimi finanzjari se jibqa'." Però, huwa spjega li dan ma jfissirx li m'hemmx lok fejn taħriġ ikun jista' jingħata lill-membri ta' aktar minn forza dixxiplinata waħda. Fil-fatt, fost il-funzjonijiet li għandha l-Akkademja hemm il-provvediment ta' korsijiet u programmi ta' tagħlim, fosthom esperjenza ta' xogħol li jwasslu għal kwalifiki rikonoxxuti skont il-Qafas ta' Kwalifiki ta' Malta fil-ħiliet u professjonijiet li jistgħu jkunu meħtieġa għall-forzi dixxiplinati. "Finalment, huwa ovvju li huma korpi distinti u li l-awtonomija se tibqa' tiġi mħarsa. L-għan tal-Akkademja mhux li tnaqqas b'xi mod l-awtonomija tal-korpi dixxiplinati, iżda dan huwa proġett li se jimla l-vojt ta' xi nuqqasijiet li hemm bħalissa fit-taħriġ jew li jindirizza taħriġ li mhux tal-kwalità meħtieġa. Din se twassal ukoll biex nassiguraw li kull taħriġ ikun konformi ma' taħriġ rikonoxxut," qal il-Ministru Abela. Mistoqsi jekk ir-riformi li qegħdin jiġu proposti humiex ibbażati fuq oħrajn simili li kienu introdotti f'pajjiżi oħra, huwa sostna li, għalkemm Malta għandha ssegwi x'jiġri f'pajjiżi oħra, ma jfissirx li dawn il-mudelli neċessarjament huma adattati għal bżonnijiet ta' pajjiżna u ċ-ċirkustanzi tagħna. Il-Ministru Abela temm billi saħaq li dan huwa Gvern li jemmen li l-edukazzjoni u t-taħriġ kontinwu huma l-muftieħ għall-iżvilupp tal-karrieri u għall-għoti ta' servizzi professjonali u effettivi lin-nies. "Huwa fil-kuntest ta' din il-viżjoni li se noħolqu din il-pjattaformi ġdida għall-membri tal-korpi dixxiplinati kollha."